**ΤΟ ΠΟΛΙΤΙΚΟ ΠΟΡΤΡΑΙΤΟ ΤΗΣ ΕΛΛΑΔΑΣ**

**ΚΡΙΣΗ ΚΑΙ Η ΑΠΟΔΟΜΗΣΗ ΤΟΥ ΠΟΛΙΤΙΚΟΥ**

Στο πλαίσιο των επιστημονικών και ερευνητικών του δραστηριοτήτων το ΕΚΚΕ προγραμματίζει να εκδίδει μελέτη, με τίτλο «Πολιτικό Πορτραίτο της Ελλάδας», σε τακτά χρονικά διαστήματα, με αντικείμενο τις αλλαγές που παρατηρούνται στο μεταπολιτευτικό μοντέλο στην Ελλάδα, σε συνθήκες κρίσης, για την υπέρβασή της, την οργάνωση και τη λειτουργία του πολιτικού συστήματος  και συνολικά τη συγκρότηση και τις νέες εκφάνσεις του Πολιτικού. Στην πρώτη αυτή έκδοση του «Πολιτικού Πορτραίτου της Ελλάδας. Κρίση και η αποδόμηση του πολιτικού», που παραδίδει το ΕΚΚΕ στο αναγνωστικό κοινό, ερευνητές του ΕΚΚΕ και συνεργάτες από την πανεπιστημιακή και ερευνητική κοινότητα, σε επιμέλεια του Νίκου Γ. Γεωργαράκη και του Νίκου Δεμερτζή, αναλύουν πολλές από τις αιτίες αλλά προπάντων τις συνέπειες της κρίσης στο πολιτικό πεδίο, η δυναμική του οποίου έχει κυριολεκτικά αποδιαρθρωθεί.

Υποστηρίζεται ότι η Ελλάδα δεν είναι και δεν θα είναι πλέον η ίδια. Στην Ελλάδα της κρίσης έχουν διαρραγεί τα όρια και οι όροι της συναίνεσης και ανατραπεί οι κανονιστικές προϋποθέσεις του μεταπολιτευτικού οικονομικού κοινωνικού μοντέλου. Η θεαματική και ταχύτατη καταστροφή του ανθρώπινου και φυσικού κεφαλαίου που συντελέστηκε τα τελευταία χρόνια και το κύμα καθοδικής κοινωνικής κινητικότητας, που έχει στο διάβα του ανατρέψει την κοινωνική δομή και μεγάλο μέρος των συστημάτων αναφοράς, ακόμα κι αν κάποτε κοπάσει, πολύ δύσκολα μπορεί να αποκατασταθεί στη βάση ενός νέου κοινωνικού συμβολαίου.

Η ελληνική κρίση που, οπωσδήποτε εγγράφεται στην ευρωπαϊκή οικονομική κρίση, στην ανεργία και στην ανασφάλεια πολλών εκατομμυρίων Ευρωπαίων πολιτών, επέτεινε τις κοινωνικές ανισότητες, τη φτώχεια, τον κίνδυνο φτώχειας, αποσάρθρωσε το ήδη προβληματικό και χρονίως ελλειμματικό δίκτυ κοινωνικής προστασίας. Είναι όμως και κρίση διοικητικής πηδαλιούχησης, κρίση νομιμοποίησης, συχνά δε εκδηλώνεται και ως κρίση νοήματος.

Η κρίση ξέσπασε: α) σε μια οικονομία την οποία προ πολλού χαρακτηρίζει ο πλουτισμός χωρίς ανάπτυξη, σε μια κατά βάση κρατικοδίαιτη οικονομική ελίτ και ένα κράτος-εργοδότη που αντλούσε πρωτίστως τους πόρους του μέσω εξωτερικού δανεισμού, β) σε μια δημόσια διοίκηση απολύτως αναντίστοιχη προς ό,τι χρειάζεται μια κοινωνία για να εξασφαλίσει τα δημόσια αγαθά της, ήτοι τη διαφάνεια, την αποδοτικότητα, την αποτελεσματικότητα και τη στοχοπροσήλωση, γ) σε ένα κοινό που είχε προ πολλού εκδηλώσει συμπτώματα πολιτικής δυσανεξίας (δυσπιστία, αποξένωση, κομματικό κορεσμό), δ) σε μια κοινωνία ήδη κατακερματισμένη σε επιμέρους μικρά και μεγάλα συμφέροντα και δίκτυα προνομίων, Γι’ αυτό και δύσκολα το πολιτικό σύστημα θα βρει νέα ισορροπία.

Η κρίση έχει παρελθόν, παρόν, ασφαλώς δε και μέλλον.

Ο τόμος, αποτελείται από τέσσερα μέρη στα οποία διερευνώνται ορισμένες από τις βασικές επιπτώσεις της κρίσης, για την περίοδο 2009-2015, όπως είναι οι πολύπλευρες αλλαγές και μετατοπίσεις: α) στην πολιτική κουλτούρα, τις στάσεις και συμπεριφορές, β) στην εκπροσώπηση οργανωμένων συμφερόντων, αλλά και στις εύθραυστες ισορροπίες του πολιτικού συστήματος, γ) στο επικοινωνιακό τοπίο και τις πολιτικές παραμέτρους του και δ) στους όρους και τις προϋποθέσεις διασφάλισης του κράτους πρόνοιας, του περιορισμού των περιφερειακών ανισοτήτων, στην άσκηση δημόσιων πολιτικών και στη διαχείριση των επιπτώσεων της κρίσης, καθώς και στις δυνατότητες και τα όρια για τη συνταγματική και θεσμική οχύρωσή τους στο νέο πλαίσιο διακυβέρνησης.

Το «Πολιτικό Πορτραίτο» εντάσσεται στη μακρά παράδοση του ΕΚΚΕ στην κοινωνική και πολιτική έρευνα, εδράζεται δε στην πεποίθηση του στελεχικού του δυναμικού ότι, ως δημόσιο αγαθό, η έρευνα στα πεδία των κοινωνικών και πολιτικών επιστημών δύναται να λειτουργήσει ως εργαλείο συλλογικής αυτογνωσίας και κοινωνικού αναστοχασμού σε μια περίοδο κρίσιμη για τη χώρα μας.

*Με την ευκαιρία της έκδοσης του «Πολιτικού Πορτραίτου της Ελλάδας. Κρίση και η αποδόμηση του πολιτικού», το ΕΚΚΕ οργανώνει την 2 Ιουλίου 2015, στο Αμφιθέατρο «Γ. Κρανιδιώτης» του ΥΠΕΞ (Ακαδημίας 1, ώρα 11:00) ημερίδα με προσκεκλημένους από τον πολιτικό κόσμο της χώρας και την ακαδημαϊκή κοινότητα με θέμα την κρίση και την αποδόμηση του Πολιτικού κατά την τελευταία πενταετία.*